CELEX: 32012R1058
Language: el
Date: 2012-11-12 00:00:00
Title: Κανονισμός (ΕΕ) αριθ. 1058/2012 της Επιτροπής, της 12ης Νοεμβρίου 2012 , για την τροποποίηση του κανονισμού (ΕΚ) αριθ. 1881/2006 όσον αφορά τα μέγιστα επίπεδα αφλατοξινών στα ξηρά σύκα  Κείμενο που παρουσιάζει ενδιαφέρον για τον ΕΟΧ

13.11.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 313/14
            
         ΚΑΝΟΝΙΣΜΌΣ (ΕΕ) αριθ. 1058/2012 ΤΗΣ ΕΠΙΤΡΟΠΉΣ
   της 12ης Νοεμβρίου 2012
   για την τροποποίηση του κανονισμού (ΕΚ) αριθ. 1881/2006 όσον αφορά τα μέγιστα επίπεδα αφλατοξινών στα ξηρά σύκα
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΟΚ) αριθ. 315/93 του Συμβουλίου, της 8ης Φεβρουαρίου 1993, για τη θέσπιση κοινοτικών διαδικασιών για τις προσμείξεις των τροφίμων (1), και ιδίως το άρθρο 2 παράγραφος 3,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 1881/2006 της Επιτροπής, της 19ης Δεκεμβρίου 2006, για καθορισμό μέγιστων επιτρεπτών επιπέδων για ορισμένες ουσίες οι οποίες επιμολύνουν τα τρόφιμα (2) ορίζει μέγιστα επιτρεπτά επίπεδα (ΜΕΕ) για την αφλατοξίνη B1 και την ολική αφλατοξίνη (αφλατοξίνη B1 + G1 + B2 + G2) σε μια σειρά τροφίμων.
            
         
               (2)
            
            
               Είναι αναγκαίο να τροποποιηθεί το μέγιστο επίπεδο για τις αφλατοξίνες στα ξηρά σύκα, προκειμένου να ληφθούν υπόψη οι εξελίξεις στον Codex Alimentarius, τα νέα στοιχεία για τον βαθμό στον οποίο μπορεί να αποτραπεί η παρουσία αφλατοξινών με την εφαρμογή ορθών πρακτικών και τα νέα επιστημονικά δεδομένα για τη διαφορά, όσον αφορά τον κίνδυνο για την υγεία, μεταξύ των διαφόρων υποθετικών μέγιστων επιπέδων αφλατοξίνης B1 και ολικής αφλατοξίνης στα διάφορα προϊόντα διατροφής.
            
         
               (3)
            
            
               Ο Codex Alimentarius καθόρισε ένα επίπεδο 10 μg/kg ολικής αφλατοξίνης στα «έτοιμα για βρώση» ξηρά σύκα (3). Το μέγιστο επίπεδο βασίστηκε στην αξιολόγηση που διενήργησε η κοινή επιτροπή εμπειρογνωμόνων FAO/ΠΟΥ για τα πρόσθετα τροφίμων (JECFA) στην εξηκοστή όγδοη συνεδρίασή της σχετικά με τον αντίκτυπο της έκθεσης, καθώς και τον κίνδυνο για την υγεία, διαφόρων υποθετικών μέγιστων επιπέδων των αφλατοξινών για τα αμύγδαλα, τα καρύδια Βραζιλίας, τα φουντούκια, τα φιστίκια και τα ξηρά σύκα (4). Η επιτροπή κατέληξε στο συμπέρασμα, όσον αφορά τα ξηρά σύκα, ότι, όποιο υποθετικό σενάριο μέγιστων επιπέδων και αν εφαρμοστεί, δεν θα υπάρξει σημαντικός αντίκτυπος στη γενική έκθεση στις αφλατοξίνες μέσω της διατροφής. Καταδείχθηκε ότι με την εφαρμογή ορθών πρακτικών θα μπορούσε να επιτευχθεί ένα επίπεδο ολικής αφλατοξίνης 10 μg/kg.
            
         
               (4)
            
            
               Ο Codex Alimentarius καθόρισε μόνο ένα μέγιστο επίπεδο για την ολική αφλατοξίνη λόγω της μεγάλης ποικιλίας που παρατηρείται στην αναλογία μεταξύ της αφλατοξίνης B1 και της ολικής αφλατοξίνης εξαιτίας διαφόρων παραγόντων (καλλιεργητικό έτος, ποικιλία, καιρικές συνθήκες). Ωστόσο, επειδή η αφλατοξίνη B1 είναι η πιο ισχυρή καρκινογόνος ουσία, έχει καθοριστεί στη νομοθεσία της ΕΕ ένα χωριστό χαμηλότερο μέγιστο επίπεδο για την αφλατοξίνη B1, επιπλέον του επιπέδου της ολικής αφλατοξίνης. Η ολική αφλατοξίνη είναι το άθροισμα της αφλατοξίνης B1, B2, G1 και G2. Συνεπώς, το μέγιστο επίπεδο που έχει καθοριστεί για την αφλατοξίνη B1 ενδείκνυται να αντιστοιχεί στο επίπεδο που έχει καθοριστεί για την ολική αφλατοξίνη. Το αντίστοιχο επίπεδο αφλατοξίνης B1 καθορίστηκε με βάση τα στοιχεία που συλλέχθηκαν από το 2005 σχετικά με την παρουσία αφλατοξινών στα ξηρά σύκα. Από τον υπολογισμό αυτόν είναι εμφανές ότι ο λόγος της περιεκτικότητας σε αφλατοξίνη B1 προς την περιεκτικότητα σε ολική αφλατοξίνη είναι κατά μέσο όρο περίπου 0,6, σε αντίθεση με την προηγούμενη παραδοχή ότι η συγκέντρωση της αφλατοξίνης B1 ανέρχεται κατά μέσο όρο περίπου στο 50% της ολικής αφλατοξίνης.
            
         
               (5)
            
            
               Το πόρισμα της προαναφερόμενης αξιολόγησης της JECFA σχετικά με το αποτέλεσμα στην έκθεση μεταξύ διαφόρων μέγιστων επιπέδων στα ξηρά σύκα επιβεβαιώθηκε από επικαιροποιημένη αξιολόγηση της έκθεσης (5) που διενεργήθηκε από τη Μονάδα Διαιτητικής και Χημικής Παρακολούθησης (DCM) της Ευρωπαϊκής Αρχής για την Ασφάλεια των Τροφίμων (EFSA), η οποία εκτίμησε, για διάφορα σενάρια έκθεσης, ότι η αύξηση της έκθεσης στην αφλατοξίνη μέσω της διατροφής κυμαίνεται μεταξύ 0,15 και 0,26 % για μέγιστο επίπεδο ολικής αφλατοξίνης στα ξηρά σύκα 10 μg/kg σε σύγκριση με 4 μg/kg. Από τις προηγούμενες αξιολογήσεις που διενήργησε η EFSA για το θέμα αυτό (6), μπορεί να συναχθεί το συμπέρασμα ότι μια τέτοια αύξηση δεν θα επηρεάσει αρνητικά τη δημόσια υγεία. Συνεπώς, είναι σκόπιμο να αντικατασταθεί το μέγιστο επίπεδο που εφαρμόζεται σήμερα στην Ένωση με το μέγιστο επίπεδο που προβλέπει ο Codex για την ολική αφλατοξίνη στα ξηρά σύκα και το αντίστοιχο μέγιστο επίπεδο για την αφλατοξίνη B1 και να τροποποιηθεί ο κανονισμός (ΕΚ) αριθ. 1881/2006 αναλόγως.
            
         
               (6)
            
            
               Καθώς η επιτροπή του Codex Alimentarius δεν έχει καθορίσει μέγιστο επίπεδο για την ολική αφλατοξίνη στα σύκα εκτός από τα «έτοιμα για βρώση» σύκα, είναι σκόπιμο να διατηρηθεί το υφιστάμενο ενωσιακό μέγιστο επίπεδο για την ολική αφλατοξίνη στα εν λόγω σύκα και να προσαρμοστεί μόνο το επίπεδο της αφλατοξίνης B1 για τα σύκα αυτά, προκειμένου να ληφθούν υπόψη τα πιο πρόσφατα στοιχεία όσον αφορά την αναλογία της συγκέντρωσης μεταξύ αφλατοξίνης B1 και ολικής αφλατοξίνης στα ξηρά σύκα.
            
         
               (7)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων και ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σ’ αυτά,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα του κανονισμού (ΕΚ) αριθ. 1881/2006 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 12 Νοεμβρίου 2012.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 37 της 13.2.1993, σ. 1.
   
      (2)  ΕΕ L 364 της 20.12.2006, σ. 5.
   
      (3)  Codex General Standard for Contaminants and toxins in foods (CODEX STAN 193-1995) http://www.codexalimentarius.net/download/standards/17/CXS_193e.pdf
   
      (4)  WHO Food Additive Series: 59. Safety evaluation of certain food additives and contaminants. http://www.who.int/foodsafety/chem/jecfa/publications/monographs/en/index.html
   
      (5)  Ευρωπαϊκή Αρχή για την Ασφάλεια των Τροφίμων· Effect on dietary exposure of an increase of the levels for aflatoxin total from 4 μg/kg to 10 μg/kg for dried figs. Supporting Publications 2012:EN-311. [6 σ.]. Διαθέσιμο στη διαδικτυακή διεύθυνση: www.efsa.europa.eu/publications
   
      (6)  Opinion of the scientific panel on contaminants in the food chain [CONTAM] related to the potential increase of consumer health risk by a possible increase of the existing maximum levels for aflatoxins in almonds, hazelnuts and pistachios and derived products http://www.efsa.europa.eu/en/efsajournal/doc/446.pdf
   Effects on public health of an increase of the levels for aflatoxin total from 4 μg/kg to 10 μg/kg for tree nuts other than almonds, hazelnuts and pistachios - Statement of the Panel on Contaminants in the Food Chain http://www.efsa.europa.eu/en/efsajournal/doc/1168.pdf
   
      ΠΑΡΑΡΤΗΜΑ
      Το παράρτημα του κανονισμού (ΕΚ) αριθ. 1881/2006 τροποποιείται ως εξής:
      
                  1)
               
               
                  Στο τμήμα 2, τα σημεία 2.1.9 και 2.1.10 αντικαθίστανται ως εξής:
                  
                              «2.1.9
                           
                           
                              Ξηρά φρούτα, εκτός από τα ξηρά σύκα, που υφίστανται κατεργασία διαλογής ή άλλη φυσική κατεργασία πριν από την κατανάλωση από τον άνθρωπο ή τη χρήση ως συστατικά σε τρόφιμα.
                           
                           
                              5,0
                           
                           
                              10,0
                           
                           
                              —
                           
                        
                              2.1.10
                           
                           
                              Ξηρά φρούτα, εκτός από τα ξηρά σύκα, και μεταποιημένα προϊόντα τους που προορίζονται για άμεση κατανάλωση από τον άνθρωπο ή για χρήση ως συστατικά σε τρόφιμα.
                           
                           
                              2,0
                           
                           
                              4,0
                           
                           
                              —»
                           
                        
            
                  2)
               
               
                  Στο τμήμα 2 προστίθεται το ακόλουθο σημείο 2.1.18:
                  
                              «2.1.18
                           
                           
                              Ξηρά σύκα
                           
                           
                              6,0
                           
                           
                              10,0
                           
                           
                              —»